Diari Oficial de la Generalitat Valenciana


Sumari del DOGV 4233, del 22-04-2002 (2002/3920)

Informació pública de les bases per a l'obtenció d'ajudes, a càrrec del programa d'ocupació per a col·lectius amb riscos d'exclusió social, per part d'ajuntaments i mancomunitats.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   4233

Data del DOGV
:   22-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/3920


Data del document
:   16-04-2002

Organisme emissor
:   Federació Valenciana de Municipis i Províncies

Tipus de document
:   Convocatòria

Correcció d'errades

 Descriptors 

:   * suport econòmic
    * associació de municipis
    * iniciativa local d'ocupació
    * associació d'entitats locals
    * administració local

Informació pública de les bases per a l'obtenció d'ajudes, a càrrec del programa d'ocupació per a col·lectius amb riscos d'exclusió social, per part d'ajuntaments i mancomunitats. [2002/A3920]
  
Juan Vicente Peral Ayala, en qualitat de secretari general de la Federació de Valenciana de Municipis i Províncies, segons el nomenament atorgat per la presidenta de la FVMP, en data 31 de gener del 2001, i fent ús de les facultats que estatutàriament tinc conferides.
  
Vist que la Federació Valenciana de Municipis i Províncies, conscient de l'existència als municipis que la integren de grups vulnerables, ha dissenyat el Programa d'Ocupació per a Col·lectius amb Risc d'Exclusió Social als Municipis de la Comunitat Valenciana, dirigit a dones, discapacitats, desocupats de llarga duració, immigrants i joves sense qualificació, que ofereix oportunitats de desenvolupament i integració a aquests col·lectius més desfavorits a través de 17 accions de formació i ocupació en tasques derivades de les obres o serveis d'utilitat pública o interés social per a la recuperació o conservació del patrimoni històric, social i ambiental que hauran de ser implementades en els ajuntaments i mancomunitats sol·licitants atenent a les bases que s'adjunten.
  
Vist que per a dur avant aquest programa, la Federació Valenciana de Municipis i Províncies disposa d'un import màxim d'1.381.205,29 euros concedit per la Subdirecció General de Promoció d'Ocupació de l'Institut Nacional d'Ocupació, a l'empara de l'Orde Ministerial de 30 d'octubre de 2001, per la qual es regula la concessió de subvencions per l'INEM per a la posada en pràctica de programes experimentals en matèria de formació i ocupació, resolc:
  
Procedir a l'aprovació de les bases que hauran de regir les sol·licituds d'adscripció al Programa d'Ocupació per a Col·lectius amb Risc d'Exclusió Social als Municipis de la Comunitat Valenciana, de la Federació Valenciana de Municipis i Províncies, formulades pels ajuntaments i mancomunitats per a la implementació en els seus municipis de les accions d'ocupació que l'integren, i que són les següents:
  
I. Beneficiaris
  
Podran sol·licitar l'adscripció al programa, per a la implementació en els seus municipis de les accions d'ocupació que integren el programa, els ajuntaments i les mancomunitats de municipis de la Comunitat Valenciana que complisquen els següents requisits:
  
a) Que tinguen territoris amb un nivell de desocupació superior a la taxa nacional de desocupació en data 30 de novembre de 2001 (9,22%). En les mancomunitats, la taxa de desocupació a aquests efectes serà la resultant de dividir la població activa total d'aquesta pel nombre de desocupats existents en tots els municipis que la integren.
  
b) Que hagen realitzat l'estudi socioeconòmic a fi de determinar quines característiques i necessitats té el mercat de treball en l'àmbit geogràfic on se centre l'actuació, amb especial consideració als col·lectius que són destinataris del programa: treballadors desocupats discapacitats, immigrants, dones amb problemes d'integració laboral, joves sense qualificació professional i desocupats de llarga duració.
  
c) Que acrediten la capacitat suficient de mitjans materials per a complir els objectius previstos en l'acció formativa i de contractació.
  
d) Que hagen elaborat un projecte de recuperació del patrimoni historicocultural o de conservació o millora del patrimoni natural.
  
e) Que executen el projecte en règim de gestió directa.
  
II. Sol·licitud
  
Lloc de presentació
  
Les sol·licituds d'adscripció al programa s'han de dirigir a la Federació Valenciana de Municipis i Províncies, 46846 València, carrer Comte Trénor, 9, havent d'ajustar-se als models que figuren en l'annex I, i podran presentar-se amb la documentació complementària en el Registre de la Federació Valenciana de Municipis i Províncies.
  
Termini de presentació
  
El termini de presentació de les sol·licituds finalitzarà el 3 de maig de 2002. Si a partir d'aquesta data, en el termini de tres mesos, no hi ha una resolució expressa sobre la sol·licitud, s'entendrà desestimada.
  
Esmena de deficiències
  
La Federació Valenciana de Municipis i Províncies revisarà les sol·licituds perquè totes les dades exigides en la convocatòria figuren en l'expedient.
  
Si la sol·licitud estiguera incompleta, la FVMP comunicarà a l'entitat sol·licitant les deficiències perquè, en un termini de 10 dies, siguen esmenades, amb l'advertència que, si no ho fan, s'arxivarà l'expedient sense més tràmit.
  
III. Documentació complementària
  
A les sol·licituds cal adjuntar:
  
a) Memòria explicativa del projecte de recuperació del patrimoni historicocultural o de conservació o millora del patrimoni natural en dos exemplars. La presentació de la memòria explicativa es considera un requisit imprescindible per a procedir a valorar la sol·licitud. La no-presentació de la memòria suposarà la denegació automàtica de la sol·licitud.
  
La memòria farà referència als següents aspectes en l'ordre que s'indica:
  
- Denominació del projecte.
  
- Descripció del mateix.
  
- Objectius de l'execució de l'obra i serveis.
  
- Incidència en el mercat laboral.
  
- Data d'inici i finalització.
  
- Lloc on s'ha de desenvolupar.
  
- Col·lectius als quals va dirigida l'acció.
  
- Persona responsable de la direcció tècnica del projecte.
  
b) Certificat del secretari on conste la disponibilitat dels recursos materials necessaris per a la implementació de l'acció.
  
ANNEX II
  
IV. Resolució de les sol·licituds
  
Les sol·licituds seran estudiades per una comissió tècnica que presidirà el secretari general tècnic de la Federació Valenciana de Municipis i Províncies, de la qual formaran part el cap de l'Àrea dels Serveis Jurídics I Econòmics, el director de l'Àrea de Formació i Ocupació i el vicesecretari general.
  
Per a l'estudi de les sol·licituds, la comissió tindrà en compte criteris com: l'adequació del projecte als objectius generals del programa i als específics de recuperació i conservació del patrimoni cultural i natural, viabilitat tecnicoeconòmica, així com originalitat i capacitat per a generar ocupació estable.
  
V. Obligacions del beneficiari en general
  
a) Realitzar el projecte que fonamente la selecció en la forma i terminis establits.
  
Les llicències, permisos o qualsevol altra autorització administrativa que siga preceptiva per a la realització de les obres o serveis en què consistisquen aquests projectes aniran a càrrec de l'ajuntament o mancomunitat responsable de la seua execució, quedant exonerada la FVMP de qualsevol responsabilitat que poguera derivar-se de l'incompliment de la seua exigència legal.
  
b) Acreditar el començament i l'acabament de l'obra o servei, mitjançant la presentació, en el termini màxim de 15 dies, per l'entitat beneficiària, dels documents de certificat d'inici i acabament d'obra (annexos III i IV).
  
c) Realitzar la promoció del projecte i seleccionar els assistents a les accions d'ocupació, preferentment d'entre els treballadors desocupats pertanyents als col·lectius destinataris del programa que estiguen inscrits en les oficines d'ocupació de la Generalitat Valenciana. Així com suplir immediatament les baixes que es produïsquen durant el desenvolupament de l'acció.
  
d) Aportar els materials, maquinària i mitjans auxiliars necessaris per a l'execució de les obres o prestació dels serveis que constitueixen l'objecte del projecte municipal.
  
e) Contractar els assistents per un període de tres mesos, formalitzant un contracte d'inserció de jornada completa amb categoria de peó; realitzar l'estudi de costos totals de l'esmentada contractació (annex V) i justificar-la davant de la FVMP mitjançant la presentació dels butlletins de cotització a la Seguretat Social, amb caràcter previ a la percepció dels fons i sempre abans del 31 de setembre de 2002.
  
VI. Obligacions de la FVMP
  
a) Realitzar la selecció del personal docent.
  
b) Subministrar el material fungible per al desenvolupament dels mòduls teòrics.
  
c) Transferir els fons necessaris per a la contractació dels assistents, amb la prèvia acreditació d'aquesta per l'ajuntament o mancomunitat.
  
VII. Obligacions dels assistents
  
Assistir amb aprofitament a la totalitat dels mòduls que integren cada acció. L'absència injustificada o la falta de rendiment podran suposar la substitució de l'assistent a proposta de qualsevol dels responsables docents. El beneficiari haurà de procedir immediatament a la substitució d'aquest.
  
VIII. Revocació de l'admissió al programa
  
L'incompliment pel beneficiari de qualsevol dels requisits, condicions i la resta de circumstàncies que van donar lloc a la seua admissió en el programa, la desviació de la finalitat de l'acció o la falta de justificació d'aquesta, generarà la revocació de la resolució d'admissió emesa i, si pertoca, l'obligació de reintegrament de les quantitats percebudes.